কথায় কথায় উচাহ্লা মহোদয় বার্মার কৃতিত্ব প্রকাশ করতে খুবই উৎসাহ বোধ করেন। ১৯৯৫ সালে আমরা মহামান্য অষ্টম সংঘরাজ শীলালঙ্কার মহাস্থবির মহোদয়ের সাথে ২০ জনের একটি গ্রুপ ১৮ দিনের সফরে মায়ানমারতে সরকারি আমন্ত্রণে গমন করি। একদিন আমাদের জানান হলো, আজকে এমন এক অর্হতের মৃতদেহ দর্শনে নিয়ে যাওয়া হবে, যার দেহে বিগত একশত বছর ধরে কোনো পঁচন ধরেনি এবং সজীব তরতাজা এই দেহটির ক্রমবর্ধমান চুল-গোঁফ-নখ প্রতিমাসে একবার করে কাটতে হয়। আমি ব্যক্তিগতভাবে সবিশেষ কৌতুহলী হয়ে সেদিন এই অর্হতের দেহটি দর্শনে গেলাম। দেহটির জরাজীর্ণ ও ধুলি-ময়লায় ভরা বৃহদাকার এক কাঠের ঘরে আয়নাযুক্ত বাক্সে পা ও মাথা দেখা যায় মতো করে চীবর জড়ায়ে রাখা হয়েছে। আমাদের দেশে সাধারণ ভিক্ষুদের শবদেহকে এক বছর কাল চা-পাতা, তামাক পাতা, চুন ও কাঠ-কয়লা দিয়ে সংরক্ষণের ব্যবস্থা করলে দেহটি যেই অবস্থা প্রাপ্ত হয়, কথিত এই অর্হতের দেহটির অবস্থাও অবিকল তেমনই হয়েছে। অধিকন্তু, দেহটিতে মাথার চুল, মুখের গোঁফ বা পায়ের নখ বৃদ্ধির কোনো লক্ষণই যখন দেখতে পেলাম না, তখন এগুলোর কর্তনের কাহিনিটি বিশ্বাস করি কী করে? অধিকন্তু, এমন অনেক মৃতদেহ সেই তুলসী পাতাতুল্য পবিত্র বার্মায় বা থাইল্যান্ড যেই লক্ষ্য, যেই উদ্দেশ্যে দাহ না করে রেখে দেয়া হয়েছে, বাংলাদেশে বনভন্তের শিষ্য অনুরাগীরা সেই একই চেতনায় রাখতে গেলে উচাহ্লা মহোদয়ের বর্তমান রাম-রামায়ণ প্রীতির মহনীয়তা ম্লান হয়ে যাওয়ার তেমন কোনো সম্ভবনা আছে বলে আতঙ্কিত হওয়ার কারণও তো খুঁজে পাই না। অতএব, এত সব অবাস্তব বিষয় নিয়ে এত চেঁচামেচি করার কী-ই বা আছে? মনে রাখা দরকার আমরা বর্তমানে ১৬/১৭ কোটির মধ্যে অধিকাংশ ভয়ানক ভাববাদী জন সমুদ্রে ডুবে থাকা মাত্র কয়েক লাখ বৌদ্ধ নামধারী আছি। অতএব, আপনার ভাববাদী খাদ্যই এদেশে সমাদৃত হবে সবচেয়ে বেশি। বুদ্ধের চারি আর্যসত্যবাদ অত বেশিজনের মনে ঠাঁই পাবে বলে তো মনে হয় না। স্বয়ং বুদ্ধ এজন্যেই বলেছেন, ‘পচ্চত্তং বেদিতব্বো বিঞ্ঞূহী’তি এসো ধম্মো’—একমাত্র প্রাজ্ঞজনই ধর্ম বুঝতে সক্ষম হবে।